Με ιδιαίτερη χαρά το ΤΕΕ/ΤΑΣ καλωσορίζει σήμερα στη ΛΑΜΙΑ τον συμπολίτη μας συνάδελφο **ΘΩΜΑ Γ. ΧΟΝΔΡΟ** Καθηγητή στο Τμήμα Μηχανολόγων και Αεροναυπηγών του Πανεπιστημίου Πατρών στο Εργαστήριο Δυναμικής και Θεωρίας Μηχανών. Γεννήθηκε στη Λαμία και τελείωσε το Α’ Γυμνάσιο Αρρένων.

Μετά την παρουσίαση των πολύπλοκων μηχανισμών του ΑΠΟ ΜΗΧΑΝΗΣ ΘΕΟΥ, είναι εδώ σήμερα να μας μυήσει σε κάτι ποιο εντυπωσιακό

στην **ΑΝΑΚΑΤΑΣΚΕΥΗ ΤΟΥ ΔΟΥΡΕΙΟΥ ΙΠΠΟΥ.**

Αξιοποίησε αναφορές στην Ιλιάδα, αγγειογραφίες, στοιχεία της ναυπηγικής των ομηρικών πλοίων και τα ευρήματα των ανασκαφών για την ανακατασκευή του Δούρειου Ίππου, ώστε να διερευνηθεί κατά πόσον ήταν εφικτή η κατασκευή του με τα μέσα της εποχής.

Μία εργασία για τον υπολογισμό των φορτίων, την επιλογή των δομικών στοιχείων του Δούρειου Ίππου, και την απαιτούμενη ελκτική ισχύ για τη μεταφορά του από την αμμώδη επιφάνεια της παραλίας έξω από τα τείχη εντός της Τροίας.

Η έκφραση *Δούρειος Ίππος* σήμερα υποδηλώνει *είσοδο με τέχνασμα, δόλο και πονηρία*.

Πέρα από το τεχνικό κομμάτι θα ήθελα να κάνω μια αναφορά και σε ένα πρόσωπο που του προσάπτεται το

***«Φοβού τους Δαναούς και δώρα φέροντας***

Στην [*Αινειάδα*](http://el.wikipedia.org/wiki/%CE%91%CE%B9%CE%BD%CE%B5%CE%B9%CE%AC%CE%B4%CE%B1), ο [Βιργίλιος](http://el.wikipedia.org/wiki/%CE%92%CE%B9%CF%81%CE%B3%CE%AF%CE%BB%CE%B9%CE%BF%CF%82) βάζει τον Λαοκόοντα να λέει: *Equo ne credite, Teucri / Quidquid id est, timeo Danaos et dona ferentes*, Λατινικά δεν διδάχθηκα, πήγαινα πρακτικό. Διαβάζω τη μετάφραση

«Μην εμπιστεύεστε το άλογο, Τρώες. / Οτιδήποτε κι αν είναι, φοβάμαι τους Έλληνες ακόμα κι όταν φέρνουν δώρα». Από αυτούς τους στίχους έχει γίνει διάσημη και παροιμιώδης η φράση "timeo Danaos et dona ferentes", και στα ελληνικά: **«Φοβού τους Δαναούς και δώρα φέροντας»**.

Θα μου επιτρέψετε να κάνω μια ακόμη αναφορά

Στη σύγχρονη, ωστόσο, ελληνική πραγματικότητα είναι γεγονός ότι η χώρα μας είναι αυτή που φιλοξενεί τους σύγχρονους δούρειους ίππους ή με άλλα λόγια τους δανειστές μας, οι οποίοι με το πρόσχημα της διάσωσης του ελληνικού κράτους έχουν οδηγήσει την χώρα στη φτωχοποίηση.